Հավելված

 Սահմանված է Հայաստանի Հանրապետության

հանրային ծառայությունները կարգավորող հանձնաժողովի

 2022 թվականի ապրիլի ---ի N----Ն որոշմամբ

**ԿԱՐԳ**

**ԷՆԵՐԳԵՏԻԿԱՅԻ ԲՆԱԳԱՎԱՌՈՒՄ ԵՎ ՋՐԱՅԻՆ ՈԼՈՐՏՈՒՄ ԿԱՐԳԱՎՈՐՎՈՂ ԱՆՁԱՆՑ ԳՈՐԾՈՒՆԵՈՒԹՅԱՆ ՄՈՆԻՏՈՐԻՆԳԻ ԻՐԱԿԱՆԱՑՄԱՆ**

1. Սույն կարգով կանոնակարգվում են էներգետիկայի բնագավառում և ջրային ոլորտում կարգավորվող անձանց (այսուհետ՝ կարգավորվող անձ) գործունեության մոնիտորինգի (այսուհետ՝ մոնիտորինգ) տեսակները և դրանց իրականացման կարգը:

2. Մոնիտորինգն իրականացվում է կարգավորվող անձանց գործունեությունը «Էներգետիկայի մասին» օրենքին, Հայաստանի Հանրապետության ջրային օրենսգրքին, Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ հանձնաժողով) իրավական ակտերին, լիցենզիայի պայմաններին համապատասխանության ստուգման, հանձնաժողով ներկայացվող հաշվետվությունների և տեղեկատվության հավաստիության, ինչպես նաև սակագների վրա ազդեցություն ունեցող գործոնների գնահատման համար (ծախսեր, ներդրումներ, գնումներ և այլն):

3. Մոնիտորինգի ընթացքում կարգավորվող անձի և հանձնաժողովի փոխհարաբերությունները կարգավորվում են «Էներգետիկայի մասին», «Հանրային ծառայությունները կարգավորող մարմնի մասին» օրենքներով, Հայաստանի Հանրապետության ջրային օրենսգրքով, սույն կարգով և հանձնաժողովի այլ իրավական ակտերով:

4. Կարգավորվող անձանց գործունեության մոնիտորինգն իրականացվում է՝

1) հանձնաժողովում՝ կարգավորվող անձի կողմից հանձնաժողով ներկայացվող հաշվետվությունների և այլ տեղեկատվության ուսումնասիրության միջոցով.

2) կարգավորվող անձի տարածքում՝ կարգավորվող անձի գտնվելու կամ գործունեության վայրում (ներառյալ՝ սպառողների տարածքում)` կարճաժամկետ (մինչև հինգ աշխատանքային օր) կամ երկարաժամկետ (մինչև հիսուն աշխատանքային օր) մոնիտորինգ իրականացնելու միջոցով: Կարգավորվող անձի տարածքում հերթական երկարաժամկետ մոնիտորինգը կարող է իրականացվել ոչ շուտ, քան նախորդ երկարաժամկետ մոնիտորինգի ավարտի օրվանից մեկ տարի հետո:

5. Սույն կարգի 4-րդ կետի 1-ին մասում նշված մոնիտորինգը ներքին ընթացակարգ է և իրականացվում է հանձնաժողով ներկայացվող հաշվետվությունների ու տեղեկատվության ուսումնասիրության միջոցով:

6. Սույն կարգի 4-րդ կետի 2-րդ մասում նշված մոնիտորինգն իրականացվում է հանձնաժողովի նախագահի՝ կարգավորվող անձի տարածքում մոնիտորինգ իրականացնելու մասին հրամանի (այսուհետ՝ հրաման) հիման վրա, որում նշվում են հանձնաժողովի անվանումը, կարգավորվող անձի անվանումը, մոնիտորինգի առարկան, նպատակը, ժամանակահատվածը, իրականացման վայրը, մոնիտորինգի ընթացքում կիրառվող ընտրանքի մեթոդները (դրանց համակցությունը), մոնիտորինգ իրականացնող անձի (անձանց) անունը, ազգանունը և պաշտոնը:

7. Սույն կարգի 4-րդ կետի 2-րդ մասում նշված մոնիտորինգը ներառում է՝

1) մոնիտորինգի իրականացման ձևաչափի քննարկում կարգավորվող անձի հետ.

2) այցելություն հրամանում նշված տարածք.

3) անհրաժեշտ փաստաթղթերի, նյութերի և այլ տեղեկությունների ստացում և (կամ) համապատասխան շենքերի, շինությունների, ենթակառուցվածքների ու սարքավորումների ակնադիտական զննություն.

4) ստացված տվյալների որակական ու քանակական վերլուծություն և մոնիտորինգի գործընթացի փաստաթղթավորում:

8. Բացառությամբ սույն կարգի 9-րդ կետով նախատեսված դեպքերի՝ կարգավորվող անձի տարածքում մոնիտորինգի իրականացումից առնվազն երեք աշխատանքային օր առաջ հանձնաժողովն այդ մասին տեղեկացնում է վերջինիս՝ հայտնելով մոնիտորինգի առարկան, նպատակը, ժամանակահատվածը և իրականացման վայրը։

9. Առանձին դեպքերում անհրաժեշտությունից ելնելով՝ կարգավորվող անձի տարածքում մոնիտորինգը, վերջինիս համաձայնությամբ, կարող է սկսվել սույն կարգի 8-րդ կետով սահմանված ժամկետից ավելի շուտ: Կարգավորվող անձի կողմից ակնհայտ խախտում կատարելու վերաբերյալ ողջամիտ կասկած առաջանալու դեպքում նրա տարածքում մոնիտորինգը կարող է իրականացվել անհապաղ և առանց նրան տեղեկացնելու։

10. Սույն կարգի 4-րդ կետի 2-րդ մասում նշված մոնիտորինգի ընթացքում ուսումնասիրությունը կարող է կատարվել պատահական, համակարգված, կամայական, շղթայական, դրամական միավորի և ըստ օգտագործման ծավալի (քանակի)՝ ընտրանքի մեթոդներով կամ այդ մեթոդների որոշակի համակցությամբ:

11. Պատահական ընտրանքի մեթոդի կիրառման դեպքում համակարգչային ծրագրերի միջոցով ուսումնասիրության շրջանակից պատահականորեն ընտրվում են որոշակի քանակությամբ տարրեր:

12. Համակարգված  ընտրանքի մեթոդի կիրառման  դեպքում ուսումնասիրության շրջանակից ընտրվում են իրարից նախապես որոշված միջակայքերում գտնվող տարրեր:

13. Կամայական ընտրանքի մեթոդի կիրառման դեպքում ուսումնասիրության շրջանակից կամայականորեն ընտրվում են համակցության տարրեր:

14. Շղթայական ընտրանքի մեթոդի կիրառման  դեպքում ուսումնասիրության շրջանակից ընտրվում է կամայական գործարք, և ուսումնասիրվում են վերջինիս հետ կապակցված փաստաթղթերը, նյութերը և այլ տեղեկությունները:

15. Դրամական միավորի ընտրանքի մեթոդի կիրառման դեպքում ուսումնասիրության շրջանակից ընտրվում են դրամական արտահայտությամբ համեմատաբար մեծ արժեք ունեցող տարրեր:

16. Ըստ օգտագործման ծավալի (քանակի)՝ ընտրանքի մեթոդի կիրառման դեպքում ուսումնասիրության տիրույթից ընտրվում են որոշակի ծավալային (քանակական) շեմից ավելի կամ պակաս տարրեր։

17. Մոնիտորինգի ընթացքում կարող են կատարվել լուսանկարահանում, տեսագրում և ձայնագրում: Անհրաժեշտության դեպքում մոնիտորինգի իրականացմանը կարող են ներգրավվել փորձագետներ և այլ մասնագետներ։

18. Կարգավորվող անձն իրավունք ունի ծանոթանալ մոնիտորինգին վերաբերող փաստաթղթերին, մոնիտորինգի ընթացքում դրան մասնակից դարձնել փորձագետների, այլ մասնագետների, ինչպես նաև օրենքով սահմանված կարգով բողոքարկել մոնիտորինգ իրականացնող անձի գործողությունները։

19. Կարգավորվող անձը պարտավոր է մոնիտորինգ իրականացնող անձի պահանջով տրամադրել մոնիտորինգի առարկային առնչվող փաստաթղթերը, նյութերը և այլ տեղեկությունները, տալ պարզաբանումներ, չխոչընդոտել մոնիտորինգի իրականացման ընթացքին և ստեղծել անհրաժեշտ պայմաններ մոնիտորինգ իրականացնող անձի (անձանց) գործունեության համար:

20. Մոնիտորինգ իրականացնող անձն իրավունք ունի անարգել մուտք գործել հրամանում նշված տարածք, պահանջել և ստանալ մոնիտորինգի առարկային առնչվող փաստաթղթեր, նյութեր, այլ տեղեկություններ, պարզաբանումներ և էլեկտրոնային շտեմարանների տեղեկատվությանը հասանելիություն:

21. Մոնիտորինգ իրականացնող անձը պարտավոր է մոնիտորինգի ընթացքում պահպանել օրենքների և այլ իրավական ակտերի պահանջները, կարգավորվող անձի պաշտոնատար անձանց ծանոթացնել մոնիտորինգին առնչվող իրենց իրավունքներին և պարտականություններին, անաչառ և համակողմանի հավաքագրել ու արձանագրել մոնիտորինգի առարկային առնչվող փաստաթղթերը, նյութերը, այլ տեղեկությունները և չխոչընդոտել կարգավորվող անձի բնականոն աշխատանքը:

22. Մոնիտորինգի արդյունքներով, հրամանում նշված ժամկետի ավարտից հետո տասն աշխատանքային օրվա ընթացքում կազմվում է արձանագրություն (այսուհետ՝ մոնիտորինգի արձանագրություն) և ուղարկվում կարգավորվող անձին:

23. Մոնիտորինգի արձանագրությունը ներառում է՝

1) հանձնաժողովի անվանումը.

2) մոնիտորինգի ենթարկված կարգավորվող անձի անվանումը.

3) մոնիտորինգն իրականացնելու վայրը, տարին, ամիսը և ամսաթիվը կամ ժամանակահատվածը.

4) մոնիտորինգի առարկան.

5) մոնիտորինգի արդյունքները.

6) մոնիտորինգն իրականացնող անձի (անձանց) անունը, ազգանունը և պաշտոնը.

7) արձանագրության կազմման վայրը, տարին, ամիսը և ամսաթիվը, մոնիտորինգ իրականացրած անձի (անձանց) ստորագրությունը:

24. Մոնիտորինգի շրջանակում ստացված լուսանկարները, տեսագրությունները, ձայնագրությունները և այլ փաստաթղթերը կցվում են մոնիտորինգի արձանագրությանը:

25. Մոնիտորինգի արձանագրության վերաբերյալ կարգավորվող անձը, այն ստանալու օրվանից հետո՝ յոթնօրյա ժամկետում, իրավունք ունի ներկայացնելու առարկություններ կամ առաջարկություններ։